Anders Røberg-Larsen

Anders Ørnø Røberg-Larsen (født 25. juni 1978 i Oslo) er en norsk politiker for Arbeiderpartiet. Han er innvalgt i Oslo bystyre for perioden 2015-2019, og stiller til valg som bystyrekandidat til Oslo bystyre 2019-2023. Han er også kandidat til å bli bydelsutvalgsleder i Bydel Grorud 2019-2023. Røberg-Larsen er fra Romsås i Bydel Grorud i Groruddalen.

Utdanning 
Røberg-Larsen studerer kommunikasjons- og mediefag ved Høgskulen i Volda. Røberg-Larsen har en mastergrad i Mediation and Conflict Resolution (konfliktmegling) fra Københavns Universitet. Han har også en bachelorgrad i kultur- og samfunnsfag fra Universitetet i Oslo. Hans videregående utdanning i allmennfag er fra Bredtvet videregående skole.

Yrkeserfaring 
Røberg-Larsen er ansatt som idrettspolitisk rådgiver for samfunnskontakt i Norges idrettsforbund og olympiske og paralympiske komité (NIF).

Røberg-Larsen var byrådssekretær for Arbeiderpartiet i byrådsavdeling for byutvikling i byrådet i Oslo 2015-2018 (han hadde da permisjon fra bystyret).

Røberg-Larsen var leder for Oslo forliksråd i perioden 2005-2011. Røberg-Larsen har ved flere valg (kommunestyrevalget 2007, stortingsvalget 2009 og kommunestyrevalget 2011) vært ansatt som valgkampsekretær for Oslo Arbeiderparti. I denne jobben har han blitt kjent som Arbeiderpartiets «husbesøksgeneral» for sin organisering av dørbank-aksjonene til partiet i Oslo. I forbindelse med stortingsvalget i 2009, i løpet av perioden 10. november 2008 – 13. september 2009, besøkte Oslo Arbeiderparti  140.240 husstander i Oslo fordelt på 95 husbesøksaksjoner. I løpet av valgkampen ble det delt ut 139.520 roser. Ved kommunestyrevalget 2011 hadde Oslo Arbeiderparti et mål om å gjennomføre 125.000 husbesøk, men husbesøksaksjonen ble mindre enn planlagt på grunn av 22. juli. I 2011 fungerte Røberg-Larsen også en periode som partisekretær for Oslo Arbeiderparti.

Røberg-Larsen avtjente førstegangstjenesten som kanonmann ved Artilleribataljonen ved Setermoen garnison. Røberg-Larsen ble etter kort tid avdelingstillitsvalgt for Batteri Petter også kalt Piraya. Senere ble han hovedtillitsvalgt (HTV) ved Artilleribataljonen ved Setermoen garnison, og også representant for Distriktsutvalg VII (Troms) i Landsutvalget for tillitsvalgte i Forsvaret (LTF). I 1998 ble Røberg-Larsen valgt som Hærens representant i Landsutvalget for tillitsvalgte i Forsvaret/Sekretariatet. Vervet medførte forlenget tjenestetid med stasjonering ved Forsvarsdepartementet. Røberg-Larsen representerte også Tillitsmannsordningen i Forsvaret (TMO) i arbeidsgruppe for arbeid med klassifiseringsordningen i Forsvaret, arbeidsgruppe for Forsvarets nye Sko Trening, styringsgruppe for arbeidet med trafikksikkerhet i Forsvaret, Forsvarets rusmiddelutvalg (FRMU) og Forsvarets sentrale arbeidsmiljøutvalg (FSAMU). Som tillitsvalgt tok Røberg-Larsen og andre sentralt tillitsvalgte et kraftig oppgjør med organiseringen av Tillitsmannsordningen. Ordningen ble senere endret.

Røberg-Larsen har også vært ansatt som fylkessekretær for Framfylkingen i Oslo (2000-2001), sekretær for Framfylkingen sentralt (2001-2002) og har også vært organisasjonssekretær for Framfylkingen i Oslo (2002-2005).

Verv 
2015-2019 bystyrerepresentant i Oslo bystyre for Arbeiderpartiet. 
2011-2015 bystyrerepresentant i Oslo bystyre for Arbeiderpartiet.
2004–2019 leder av Grorud Arbeiderparti.
 2002–2013 sentralstyremedlem i Framfylkingen.
 2010–2012 studieleder i Oslo Arbeiderparti.
 2008–2010 partistyremedlem i Oslo Arbeiderparti.
 2007–2011 leder av bydelsutvalget for Arbeiderpartiet, Bydel Grorud.
 2003–2007 folkevalgt for Arbeiderpartiet i bydelsutvalget, Bydel Grorud (gruppeleder og leder av oppvekstkomiteen).
 2003–2008 leder av Norsk Folkehjelp Groruddalen.
 2006–2008 nestleder i Barne- og ungdomsrådet i Oslo (BURO).
 2004–2006 styremedlem i Barne- og ungdomsrådet i Oslo (BURO).
 1995–2003 representant for Arbeiderpartiet i bydelsutvalget, Bydel Romsås.
 1997–1998 styremedlem i Oslo fylkeslag av Nei til atomvåpen.
 1997–1998 styremedlem i Statens lånekasse for utdanning.
 1997–1998 sentralstyremedlem Norges Gymnasiastsamband.
 1996–1997 leder av Norges Gymnasiastsamband i Oslo.
 1995–1997 leder av elevrådet ved Bredtvet videregående skole.
 1992–2003 leder av Romsås AUF.

Referanser

Eksterne lenker 
 Oslo kommune - biografi
 Oslo Arbeiderparti - biografi

Ap-politikere i Oslo